གཏམ་པདྨའི་ཚལ་གྱི་ཟློས་གར་ཀྱི་བརྗོད་བྱ་དང་སྒྲིག་གཞི།མི་སྣའི་སྣང་བརྙན་བཅས་བོད་བརྒྱུད་ནང་བསྟན་གྱི་ལྟ་སྒོམ་ལ་ཤུགས་ཅན་གྱིས་སྦྱར་ཡོད་སྟབས།དེ་ལ་རྩོམ་རིག་གི་ཁྱད་གཤིས་ཀྱི་ངོས་ནས་ཚད་བཅལ་ན་སྒྱུ་རྩལ་དང་མཛེས་རྟོག་གི་རིན་ཐང་ཆེན་པོ་མེད་པས།དེ་ལྟ་བུའི་བོད་ཀྱི་སྲོལ་རྒྱུན་རྩོམ་རིག་དེ་སྒྱུ་རྩལ་གྱི་བྲོ་བ་ལྡན་པའི་རྩོམ་རིག་གི་ཁྲི་འཕང་མཐོན་པོར་འཛེགས་ཐབས་དེ་བས་མེད་དོ།དེང་རབས་ལ་མཐོང་ཆེན་བྱེད་པ་ནི་ཐོད་བརྒལ་གྱི་ལམ་བུ་འཚོལ་ཞིབ་བྱེད་པ་ཡིན་ཕྱིར།མེ་ཏོག་ལྡུམ་རའི་ནང་གི་ཀླན་ཀ་ཡིས་སྲོལ་རྒྱུན་རབ་རྟོག་རྩོམ་རིག་གི་ཁྱད་ཆོས་ཏེ་རབ་རྟོག་གི་རྩོམ་ཐབས་སྤྱད་ཡོད་པ་དང་མི་སྣའི་ཁ་བརྡས་རྩོམ་གྱི་གྲུབ་ཆ་གལ་ཆེན་ཟིན་ཡོད་པ་གཉིས་རྒྱུན་འཛིན་བྱས་ཐོག།དེའི་སྟེང་བརྗོད་བྱར་མིའི་འཚོ་བ་དང་སེམས་ཁམས།ཚེ་འདིའི་དགའ་སྐྱོ་ཆགས་སྡང་གི་ཚོར་འདུ་བརྗོད་ནས་མིའི་རང་གཤིས་ལ་རྟོག་འཇུག་བྱས་ཡོད་པ་བཅས་ནི་སྲོལ་རྒྱུན་བརྩམས་སྒྲུང་གི་རྩོམ་ཐབས་ལས་རིང་དུ་བརྒལ་ཡོད་པས།གཏམ་པདྨའི་ཚལ་གྱི་ཟློས་གར་དང་བསྡུར་ན་ལྟོས་བཅས་ཀྱིས་བརྩམས་སྒྲུང་ཞེས་པའི་རྩོམ་ལུས་ཀྱི་རྣམ་པ་གྲུབ་པའམ་ཡང་ན་བརྩམས་སྒྲུང་ཞེས་པར་ལྡན་འོས་པའོི་ཆ་རྐྱེན་ལྡན་ཞིང་འཛོམས་འོས་ཀྱི་ཁྱད་ཆོས་འཛོམས་པར་མཐོང་།།